གནས་སྟངས་དེའི་འོག་ནས།ཤེས་ཡོན་པ་གསོ་སྐྱོང་བྱེད་པའི་དམིགས་ཡུལ་ནི།ཐབས་དང་ཤེས་རབ་གཉིས་ལྡན་གྱི་རིག་བརྒྱ་མཉམ་སྐྱོང་གི་དགོས་པ་ཞིག་མ་ཡིན་པར།གྲུབ་མཐའི་གཞུང་ལུགས་ལ་ཨ་འགྲེལ་ཡང་འགྲེལ་དང་གཞན་ལུགས་དགག་རྒོལ་གྱི་དམིགས་ཡུལ་བཟུང་ནས་གསོ་སྐྱོང་བྱས་པ་རེད།གཞུང་ལུགས་ཀྱི་འཆད་རྩོད་རྩོམ་གསུམ་ལ་མཁས་པ་གཙོ་བོ་བྱས་ནས་སློབ་གསོའི་སྒྲོམ་གཞི་བཙུགས་པ་དང་།ཚད་མ་གཙོ་བོ་བྱས་ནས་སློབ་གསོ་སྐྱོང་བ་རེད།སྤྱིར་ན།ནང་ཆོས་ཀྱི་གཞུང་ལུགས་འཆད་མཁས།རྩོད་མཁས།རྩོམ་མཁས་པ་ཞིག་བྱུང་ན་རིན་ཐང་མེད་པ་མིན་རུང་།མི་རིགས་ཞིག་གི་ཤེས་ཡོན་པ་ཡོད་ཚད་དེ་འདྲིའི་མགྲིན་གཅིག་ཁོ་ན་སྨྲ་མཁན་ཤ་སྟག་ཡིན་ན།མི་རིགས་ཀྱི་ཤེས་རིག་ཁྲོད་ན་རང་བྱུང་ཚན་རིག་མེད་པ་དང་།སྤྱི་ཚོགས་ཚན་རིག་ནི་རིག་གཅིག་ལ་སྐོར་བ་བྱས་ནས་དར་སྤེལ་མཛད་པ་ཡིན།ལོ་རྒྱུས་ལ་ཕམ་ཁ་མི་བྱུང་ཐུ་མེད་རེད།